復次前韵
作者：劉攽
朝代：宋

paragraphs: 仙游欺緬邈，古事厭增加。
自我新形勝，因之翫物華。
不勞工子勸，無價境天賒。
雲構森如畫，翬飛勢莫遮。
靜看梁燕賀，閒聽野蜂衙。
曹事初無壅，軍聲信不譁。
倚欄歌白雪，爲客進流霞。
快意凉風起，餘歡素月斜。
吳趨應有始，齊難詎爲誇。
夏日思王粲，名流得孟嘉。
優游琴八疊，悲壯鼓三撾。
遍看題詩語，飄然自一家。